Prichádza obdobie dovoleniek a prázdninových výletov. Či plánujete pobyt pri mori alebo v horách, dobrá detektívka vám tieto chvíle určite spríjemní. Letná novinka od Dominika Dána je na cesty tá pravá.
Príbeh knihy Tajomný závoj sa odohráva v roku 1993. Je krátko po revolúcii a temné stránky nového demokratického režimu – drogy a prostitúcia sa začínajú naplno prejavovať. Pre detektívov z Nášho Mesta to nie je nič nové, s týmito kriminálnymi živlami sa stretávali bežne aj predtým, zarážajúca je však ich drastická podoba. Ocitnú sa pred dvomi zdanlivo nesúvisiacimi prípadmi a stopy sú zmätočné, zahmlené, akoby zahalené tajomným závojom.
V prvom prípade riešia smrť mladej pouličnej prostitútky. Jej mŕtvolu vrah naaranžoval tak, akoby ležala vystavená na márach. Detektívi zatiaľ netušia, či stopy na mieste činu čítajú správne, či im do mozaiky nechýbajú tie najdôležitejšie kamienky. Možno je celá scéna len naaranžovaná a vrah sa s nimi zahráva. Akoby toho nebolo málo, hneď na začiatku vyšetrovania im svojským spôsobom skríži cestu ďalší prípad. Starý známy – hudobný skladateľ si vezme život. Detektívi sa ale musia na tento prípad pozrieť z inej perspektívy – je to naozaj samovražda alebo by niekomu vyhovovala jeho smrť? Oba činy vyvolávajú množstvo otázok a dva zdanlivo nesúvisiace prípady sú možno prepojené viac, ako by očakávali. Jedno je jasné, ak neodhalia tajomstvo skryté za oponou, ak nezmenia uhol pohľadu, záhada nebude nikdy vyriešená. Podarí sa detektívom z oddelenia vrážd nazrieť pod tajomný závoj? Dozviete sa v čerstvej novinke Dominika Dána.
Tajomný závoj je autorovým tridsiatym štvrtým románom. Predaj titulov Dominika Dána v tlačenej a elektronickej podobe už prekročil hranicu milión a pol kníh a ebookov. Spolu s klasickou knihou už tradične vychádza aj limitovaná edícia vo väčšom formáte s obálkou ilustrovanou Jozefom Gertli Danglárom. Nájdete ju v kníhkupectvách a knižných e-shopoch. Vydavateľstvo Publixing vydáva postupne aj mp3 verzie kníh Dominika Dána. Počas prechádzok Bratislavou si stále môžete zahrať špeciálnu mestskú hru Stopy Dominika Dána, ktorú na motívy Dánových kníh vytvorila zážitková agentúra Zazito.ooo.
O autorovi:
Dominik Dán sa zaoberal vyšetrovaním zločinov viac ako tridsaťpäť rokov. Osobné kontakty s vrahmi, lupičmi, únoscami a inou "lepšou spoločnosťou" mu umožnili pochopiť nepísané zákony podsvetia. Všetky jeho predchádzajúce knihy vyšli vo Vydavateľstve SLOVART a okamžite sa stali bestsellermi. Podľa románu Červený kapitán bol nakrútený úspešný akčný film. Knihy vychádzajú aj v českom a poľskom preklade.
BIBIANA, medzinárodný dom umenia pre deti spolu s Ministerstvom kultúry a ďalšími inštitúciami udelili vo štvrtok 9. júna ocenenia za Najkrajšie knihy Slovenska 2021. Vydavateľstvo SLOVART srdečne gratuluje tvorcom, ktorých publikácie sme mali česť vydať a ďakujeme našim partnerom – spoluvydavateľom.
Štvrtkový večer 19. mája patril vyhláseniu výsledkov súťaže v rámci 12. ročníka populárneho festivalu Zázračný oriešok, ktorý RTVS pripravila v spolupráci s Trnavským samosprávnym krajom, mestom Piešťany a Mestskou knižnicou mesta Piešťany.